ཡབ་ཡུམ་གཉིས་ཀྱིས་མོ་ཧཱན་ཏས་དེ་སྔོན་ཅི་བྱས་མ་ཤེས་ཀྱང༌།དེ་ནས་བཟུང་ཁོང་གིས་ཤ་ལྐོག་ཟ་བྱས་མྱོང་མེད་ལ།ཤའི་བྲོ་བར་གཏན་ནས་བལྟས་མྱོང་མེད།ཡིན་ཡང་ད་དུང་ཁོང་དང་ན་གཞོན་གཞན་ཞིག་གིས་ཐ་མག་འཐེན་འགོ་བཙུགས།ཁོང་གཉིས་ཐ་མག་ལ་དགའ་དྲགས་ནས་འཐེན་པ་མིན་ཡང༌།མི་རྒན་པ་ཚོས་ཁར་ཐ་མག་བཟུང་སྟེ་དུ་བ་སྔོ་ལྷོག་ལྷོག་བྱས་ཚེ་ཁོང་ཚོར་བདེ་སྐྱིད་ཀྱི་ཚོར་བ་ཞིག་འབྱུང་བཞིན་པར་སྙམ་ནས་ཁོང་གཉིས་ཀྱིས་དངུལ་ཅུང་ཙམ་རེས་ཐ་མག་ཉོས་ཏེ་འཐེན་པ་དང༌།སྐབས་འགར་ཞང་པོའི་དུད་སྣེ་དག་བསྒྲིགས་ནས་འཐེན་ཡང༌།ཡིད་མ་ཚིམས་སྟབས་ཐེངས་རེ་གཉིས་ཤིག་ལ་ཐ་མག་ཉོ་ཆེད་ནང་གི་གཡོག་པའི་དངུལ་ཏོག་ཙམ་རེ་ཡང་བརྐུས་ཡོད།